
                 ΑΝΑΚΟΙΝΩΣΗ 
Υποβολή αιτήσεων για το Κοινωνικό Παντοπωλείο και τη Δομή Παροχής Συσσιτίου
Δήμου Ακτίου Βόνιτσας

Ο Δήμος Ακτίου Βόνιτσας, ενημερώνει τους δημότες και κατοίκους του ότι από Δευτέρα 19 Οκτωβρίου 2026 ξεκινά η υποβολή αιτήσεων για την ένταξη ωφελούμενων στις Νέες Δομές Παροχής Βασικών Αγαθών Κοινωνικό Παντοπωλείο και Παροχή Συσσιτίου Δήμου Ακτίου-Βόνιτσας
Οι νέες δομές δημιουργούνται για να στηρίξουν έμπρακτα άτομα και οικογένειες του Δήμου που αντιμετωπίζουν οικονομικές ή κοινωνικές δυσκολίες, προσφέροντας βασικά αγαθά και καθημερινή επισιτιστική υποστήριξη.
Το Κοινωνικό Παντοπωλείο θα στηρίζει σταθερά, κάθε μήνα, τουλάχιστον 100 οικογένειες του Δήμου.
Στους ωφελούμενους θα διανέμονται δωρεάν τρόφιμα και είδη βασικής ανάγκης, όπως:
· τυποποιημένα τρόφιμα και είδη παντοπωλείου
· είδη ατομικής υγιεινής
· απορρυπαντικά και είδη καθαριότητας
· βρεφικά είδη και άλλα αναγκαία προϊόντα, ανάλογα με τις ιδιαίτερες ανάγκες κάθε οικογένειας και τη διαθεσιμότητα των αποθεμάτων
Η διανομή θα πραγματοποιείται σε μηνιαία βάση. Η ποσότητα των προϊόντων θα διαμορφώνεται ανάλογα με τον αριθμό των μελών της οικογένειας και τις ειδικές ανάγκες που έχουν δηλωθεί και τεκμηριωθεί
Στη Δομή Παροχής Συσσιτίου θα παρασκευάζονται και θα διανέμονται καθημερινά από 100 έως 150 πλήρεις μερίδες φαγητού.
Η δομή απευθύνεται σε άτομα και οικογένειες που αδυνατούν να εξασφαλίσουν καθημερινά ένα επαρκές γεύμα. Τα γεύματα θα παρασκευάζονται με την τήρηση των προβλεπόμενων κανόνων υγιεινής και ασφάλειας τροφίμων και θα διανέμονται δωρεάν στους εγκεκριμένους ωφελούμενους.
Κάθε ενδιαφερόμενος, κατά τη συμπλήρωση της αίτησης, πρέπει να επιλέξει υποχρεωτικά μία μόνο από τις δύο δομές.


1. ΠΡΟΫΠΟΘΕΣΕΙΣ – ΔΙΚΑΙΟΛΟΓΗΤΙΚΑ – ΔΙΑΔΙΚΑΣΙΑ ΕΠΙΛΟΓΗΣ

Α) ΠΡΟΫΠΟΘΕΣΕΙΣ ΕΝΤΑΞΗΣ ΣΤΙΣ ΔΟΜΕΣ
· κάτοικοι δήμου  Δήμου Ακτίου Βόνιτσας
· υποβολή εμπρόθεσμης αίτησης
Απόλυτα Κριτήρια Συμμετοχής
· Μόνιμη Κατοικία στον Δήμο Ακτίου Βόνιτσας (ΝΑΙ): Η ιδιότητα του μόνιμου κατοίκου είναι υποχρεωτική.
· Συμμετοχή στο Πρόγραμμα ΕΒΥΣ (ΟΧΙ): Οι δικαιούχοι του Επιχειρησιακού Προγράμματος Επισιτιστικής και Βασικής Υλικής Συνδρομής ΕΒΥΣ (πρώην ΤΕΒΑ) αποκλείονται από την ένταξη στο Κοινωνικό Παντοπωλείο, καθώς ο σκοπός της δομής είναι να λειτουργεί συμπληρωματικά για νοικοκυριά που δεν καλύπτονται από το ΕΒΥΣ. 
 Β) ΔΙΚΑΙΟΛΟΓΗΤΙΚΑ ΑΙΤΗΣΕΩΝ
Για την υποβολή της αίτησης, οι ενδιαφερόμενοι πρέπει να προσκομίσουν τα παρακάτω δικαιολογητικά (σε φωτοαντίγραφα):
Α.Υποχρεωτικά δικαιολογητικά
1. Αίτηση του ενδιαφερομένου, η οποία χορηγείται από την αρμόδια υπηρεσία του Δήμου.
2. Φωτοαντίγραφο αστυνομικής ταυτότητας, διαβατηρίου ή άδειας διαμονής για όλα τα μέλη του νοικοκυριού, σε ισχύ και επίδειξη αντίστοιχου πρωτότυπου
3. Πιστοποιητικό οικογενειακής κατάστασης τελευταίου τριμήνου (αυτεπάγγελτα ). Για αλλοδαπούς, πιστοποιητικό οικογενειακής κατάστασης τελευταίου έτους (λόγω οικονομικών απαιτήσεων που συνεπάγεται η έκδοσή και η μετάφρασή του από την προξενική αρχή της χώρας τους). Σε περίπτωση που η χώρα προσέλευσης αλλοδαπού δεν χορηγεί το πιστοποιητικό οικογενειακής κατάστασης, αυτό δύναται να αντικατασταθεί με άλλα πιστοποιητικά ή ληξιαρχικές πράξεις, οι οποίες σωρευτικά αποδεικνύουν την τρέχουσα σύνθεση της οικογένειας.
4. Πιστοποιητικό γέννησης για τα ανήλικα μέλη του νοικοκυριού, σε περίπτωση που δεν περιλαμβάνονται στο πιστοποιητικό οικογενειακής κατάστασης.
5. Απόδειξη μόνιμης κατοικίας, η οποία μπορεί να προκύπτει από:
· Βεβαίωση μόνιμης κατοικίας από τον Δήμο, ή
· Αντίγραφο λογαριασμού Δημόσιας Επιχείρησης Κοινής Ωφέλειας, ή 
· Αντίγραφο μισθωτηρίου συμβολαίου, από το οποίο πιστοποιείται η διεύθυνση κατοικίας.
6. Αντίγραφο εκκαθαριστικού σημειώματος εφορίας και αντίγραφο της τελευταίας δήλωσης φορολογίας εισοδήματος (έντυπο Ε1) για όλα τα μέλη του νοικοκυριού, ή βεβαίωση από την αρμόδια Δ.Ο.Υ. ότι ο αιτών δεν υποχρεούται σε υποβολή φορολογικής δήλωσης λόγω μη ύπαρξης εισοδήματος.
7. Αντίγραφο δήλωσης στοιχείων ακινήτων (έντυπο Ε9) και εκκαθαριστικό ΕΝΦΙΑ ή υπεύθυνη δήλωση μέσω .gov.gr ή με το γνήσιο της υπογραφής, περί μη κατοχής ακίνητης περιουσίας όλων των προστατευόμενων μελών.
8.Υπεύθυνη δήλωση ότι δε λαμβάνει τις ίδιες παροχές από άλλο φορέα ή άλλο δήμο.
Β.Συμπληρωματικά δικαιολογητικά
Ανάλογα με την κοινωνική, οικονομική ή υγειονομική κατάσταση του δυνητικά ωφελούμενου, ενδέχεται να ζητηθούν επιπλέον έγγραφα, όπως:
i. Βεβαίωση ανεργίας σε ισχύ, για τους ανέργους αιτούντες ή/και τα προστατευόμενα μέλη τους.
ii. Αντίγραφο εξατομικευμένης έκθεσης κοινωνικής έρευνας από αρμόδια δημόσια ή δημοτική υπηρεσία, εφόσον υπάρχει, με την οποία μπορεί να διαπιστωθεί η κοινωνική κατάσταση, οι συνθήκες και οι δυσχέρειες διαβίωσης του ατόμου ή της οικογένειας (διάσταση, μονογονεϊκότητα, πολυτεκνία, αδυναμία εξυπηρέτησης, συνθήκες αστεγίας, προβλήματα υγείας κλπ)
iii. Επίσημη ιατρική γνωμάτευση, σε περίπτωση προβλήματος υγείας του αιτούντος ή μέλους της οικογένειας
iv. Γνωμάτευση Πρωτοβάθμιας Επιτροπής περί ποσοστού αναπηρίας ή Κέντρου Πιστοποίησης Αναπηρίας (ΚΕ.Π.Α.), εφόσον πρόκειται για Άτομα με αναπηρία (ΑμεΑ ). 
v. Εγκεκριμένη αίτηση Ελάχιστου Εγγυημένου Εισοδήματος (πρώην Κοινωνικό Επίδομα Αλληλεγγύης - ΚΕΑ)
vi. Για τις μονογονεϊκές οικογένειες: α) για την περίπτωση διαζυγίου, αμετάκλητη δικαστική απόφαση, β) για την περίπτωση διάστασης αγωγή διαζυγίου κατατεθειμένη την τελευταία διετία, γ) για την περίπτωση χηρείας, ληξιαρχική πράξη θανάτου και πιστοποιητικό περί μη λύσεως γάμου από το αρμόδιο πρωτοδικείο, δ) για την περίπτωση συμφώνου συμβίωσης, ληξιαρχική πράξη με καταχωρημένη τη λύση του συμφώνου, ε) για την περίπτωση άγαμης μητέρας ή μη αναγνωρισμένου τέκνου, πιστοποιητικό οικογενειακής κατάστασης, στ) για τα ανήλικα τέκνα, απόφαση ασφαλιστικών μέτρων και πιστοποιητικό που αποδεικνύει ότι δεν έχει εκδικασθεί η κύρια αγωγή επιμέλειας ή δεν έχει εκδοθεί απόφαση επί της τελευταίας, άλλως με τελεσίδικη δικαστική απόφαση.
vii. Βεβαίωση σπουδών για τα ενήλικα τέκνα που σπουδάζουν και βεβαίωση φοίτησης των ανήλικων τέκνων στην υποχρεωτική εκπαίδευση ή αντίγραφο του αποδεικτικού φοίτησης, όταν έχει λήξει η σχολική χρονιά.
viii. Βεβαίωση δανείου Α΄ κατοικίας, εφόσον υπάρχει στεγαστικό δάνειο
Κάθε άλλο δικαιολογητικό που ενδέχεται να ζητηθεί κατά περίπτωση, εφόσον κρίνεται απαραίτητο για την ολοκληρωμένη αξιολόγηση του αιτήματος.
Γ) Διαδικασία Επιλογής
Μετά τον έλεγχο και την αξιολόγηση των αιτήσεων των υποψηφίων, από τους υπεύθυνους του προγράμματος και την Επιτροπή Διαχείρισης, καθορίζονται οι τελικοί δικαιούχοι των δομών, οι οποίοι θα λαμβάνουν τις παροχές του  Κοινωνικού Παντοπωλείου ή τις παροχές της δομής Συσσιτίου για ένα έτος.
ΚΡΙΤΗΡΙΑ

Εισοδηματικό κριτήριο της παρούσας πρόσκλησης
Για την παρούσα πρόσκληση χρησιμοποιούνται τα τελευταία επίσημα δημοσιευμένα στοιχεία της ΕΛΣΤΑΤ για τον κίνδυνο φτώχειας: Έρευνα EU-SILC 2025, περίοδος αναφοράς εισοδήματος 2024. Το κατώφλι για μονοπρόσωπο νοικοκυριό είναι 7.020 € ετησίως.

	Σύνθεση νοικοκυριού
	Συντελεστής
	Ενδεικτικό ετήσιο όριο

	1 άτομο
	1,0
	7.020 €

	1 ενήλικας + 1 παιδί <14
	1,3
	9.126 €

	1 ενήλικας + 1 μέλος ≥14
	1,5
	10.530 €

	2 ενήλικες
	1,5
	10.530 €

	2 ενήλικες + 1 παιδί <14
	1,8
	12.636 €

	2 ενήλικες + 2 παιδιά <14
	2,1
	14.742 €

	2 ενήλικες + 1 παιδί <14 + 1 μέλος ≥14
	2,3
	16.146 €






Μοριοδότηση και κατάταξη
Οι επιλέξιμες αιτήσεις μοριοδοτούνται σύμφωνα με το άρθρο 11 του Εσωτερικού Κανονισμού Λειτουργίας . Η εισοδηματική βαθμολογία υπολογίζεται ως ποσοστό του εισοδήματος που λαμβάνεται υπόψη προς το εφαρμοζόμενο όριο του συγκεκριμένου νοικοκυριού.
	Κριτήριο
	Κατηγορία / Περιγραφή
	Μόρια
	Τεκμηρίωση

	Εισόδημα
	Έως 50% εφαρμοζόμενου κατωφλίου
	40
	Φορολογικά δικαιολογητικά

	
	>50%-65%
	30
	

	
	>65%-80%
	20
	

	
	>80%-100%
	10
	

	Οικογενειακή κατάσταση
	Μονογονεϊκή οικογένεια
	20
	Κατάλληλα αποδεικτικά

Κοινωνική έρευνα όπου απαιτείται

	
	Τρία ή περισσότερα τέκνα
	15
	

	
	Κάθε προστατευόμενο μέλος
	5 - 15
	

	
	Μοναχικό άτομο χωρίς υποστηρικτικό δίκτυο
	15
	

	Υγεία / Αναπηρία
	Αναπηρία αιτούντος ≥80%
	35
	Γνωμάτευση ΚΕΠΑ/αρμόδιου οργάνου

Επίσημη τεκμηρίωση

	
	Αναπηρία αιτούντος 67%-79%
	30
	

	
	Μέλος νοικοκυριού με αναπηρία ≥67%
	20
	

	
	Σοβαρό πρόβλημα υγείας με αδυναμία αυτοεξυπηρέτησης
	15
	

	Εργασιακή κατάσταση
	Μακροχρόνια ανεργία άνω των 12 μηνών
	10
	Βεβαίωση ΔΥΠΑ

	
	Ανεργία έως 12 μήνες
	5
	

	
	Άνεργο ζευγάρι (και οι δύο)
	+5
	

	Στεγαστική κατάσταση
	Άστεγος/η
	20
	Κοινωνική έρευνα/βεβαίωση

	
	Φιλοξενία σε τρίτους, εξαιρουμένων συγγενών α΄ βαθμού
	15
	Ε1/στοιχεία φιλοξενίας και, όπου απαιτείται, κοινωνική έρευνα

	
	Διαμονή σε καταυλισμό / ιδιαίτερα επισφαλείς συνθήκες
	10
	Κοινωνική έρευνα

	
	Διαμονή σε ενοίκιο
	10
	Ηλεκτρονικό μισθωτήριο + Ε1

	
	Ιδιόκτητη / δωρεάν παραχωρημένη κύρια κατοικία
	0
	Ε1/E9

	Ιδιαίτερα κοινωνικά προβλήματα
	Τεκμηριωμένη ιδιαίτερα σοβαρή κοινωνική κατάσταση
	έως 20
	Κοινωνική έρευνα/έκθεση



Ορισμός Εισοδήματος: Ως εισόδημα νοείται το πραγματικό εισόδημα του νοικοκυριού, και όχι το τεκμαρτό ή φορολογητέο, σε περιπτώσεις όπου το τεκμαρτό προκύπτει αποκλειστικά από μία κύρια κατοικία και ένα ιδιωτικής χρήσης όχημα. Η αρμόδια υπηρεσία διατηρεί το δικαίωμα να ζητήσει οποιοδήποτε επιπλέον δικαιολογητικό κριθεί απαραίτητο για την αξιολόγηση της αίτησης.




2. ΥΠΟΒΟΛΗ ΑΙΤΗΣΕΩΝ
ΟΙ ΑΙΤΗΣΕΙΣ ΥΠΟΒΑΛΛΟΝΤΑΙ ΑΠΟ ΔΕΥΤΕΡΑ 19 ΟΚΤΩΒΡΙΟΥ ΕΩΣ ΠΑΡΑΣΚΕΥΗ  13 ΝΟΕΜΒΡΙΟΥ 2026.
Οι αιτήσεις θα υποβάλλονται από Δευτέρα 19 Οκτωβρίου έως και Παρασκευή 13 Νοεμβρίου 2026,  μαζί με τα απαραίτητα δικαιολογητικά  ιδιοχείρως ή με εξουσιοδότηση στο  Αυτ. Τμήμα Κοινωνικής Προστασίας, Παιδείας και Πολιτισμού του Δήμου Ακτίου Βόνιτσας πλησίον εκκλησίας Αγίου Σπυρίδωνος, στη διεύθυνση Αγίου Σπυρίδωνος 3, Βόνιτσα ΤΚ 30002, καθημερινά από τις 10:00 π.μ. έως τις 14:00 μ.μ. 
Το ραντεβού για τη σύνταξη του κοινωνικού ιστορικού θα πραγματοποιείται στον χώρο του Κέντρου Κοινότητας από τους Κοινωνικούς Λειτουργούς.

3 . ΠΑΡΟΧΗ ΠΛΗΡΟΦΟΡΙΩΝ
Οι ενδιαφερόμενοι μπορούν να απευθύνονται στο Αυτ. Τμήμα Κοινωνικής Προστασίας, Παιδείας και Πολιτισμού του Δήμου Ακτίου Βόνιτσας στο  τηλ.: 2643360123 και στο   e-mail: koinonikes.domes@1258.syzefxis.gov.gr 

Προστασία Προσωπικών Δεδομένων: Όλα τα στοιχεία των αιτούντων είναι απόρρητα. Η συλλογή και επεξεργασία τους διέπεται από τη νομοθεσία περί προστασίας προσωπικών δεδομένων (GDPR) και θα χρησιμοποιηθούν αποκλειστικά για τους σκοπούς του προγράμματος του Κοινωνικού Παντοπωλείου – Συσσιτίου.


                                                          Ο ΔΗΜΑΡΧΟΣ ΑΚΤΙΟΥ ΒΟΝΙΤΣΑΣ
                                                          ΑΘΑΝΑΣΙΟΣ ΚΑΣΟΛΑΣ

